Nove fotografije iz Abu Ghraiba nanose dodatnu štetu prestižu SAD (14/5/04) - 2004-05-13
"Više se ne možemo pozivati na naše visoke moralne standarde" - tvrdi Sam Kuba iz Američko-iračke trgovinske komore
Članovi Senata imali su priliku iza zatvorenih vrata vidjeti nove fotografije zlostavljanja u zatvoru Abu Ghraib u Bagdadu. O tome smo razgovarali s američkim stručnjacima za Srednji istok. Sam Kuba, predsjedatelj Američko-iračke trgovinske komore, smatra da je skandal oko zlostavljanja iračkih zatvorenika koštao Sjedinjene Države njihovog moralnog prestiža. "Taj je skandal nanio veliku štetu kredibilitetu Sjedinjenih Država. Više se ne možemo pozivati na naše visoke moralne standarde. Mislim da ćemo trpjeti i druge štete – ne samo političke, već i trgovinske i mnoge druge, jer će nam biti otežana suradnja s drugim zemljama." Predsjednik Bush također je priznao da je skandal u Abu Ghraibu ugrozio imidž Amerike u svijetu. Neki strahuju da bi skandal mogao potaknuti seriju brutalnih ubojstava Amerikanaca u Iraku i šire. Ipak, Doug Bandow, znanstvenik iz washingtonskog Instituta Cato kaže da ljudi poput onih koji su sudjelovali u mučkom pogubljenju američkog civila Nicka Berga, kojem je odrubljena glava, ne trebaju povoda za svoje ponašanje: "Ljudi koji su ubili Nicka Berga koriste bilo koji izgovor za ubijanje. Oni ga nisu ubili zbog zlostavljanja u zatvoru, već stoga što su ga željeli ubiti i to im je bio dobar izgovor. Ipak, dobro je da naš sistem, ma kako nesavršen bio, ipak omogućava rješavanje zatvorskog skandala i kažnjavanje krivaca. S druge strane, ubojice Nicka Berga nitko neće pozvati da polože račune." Gospodina Bandowa također smo upitali – što administracija može učiniti da bi poboljšala situaciju u Iraku? "Mislim da je politika administracije prema Iraku vrlo problematična. Mislim da bi misiju trebalo internacionalizirati, ali nije baš jasno koje bi zemlje željele poslati svoje snage u irački kaos. Mislim da administracija mora govoriti o ubrzavanju izbora, prijenosa vlasti i povlačenja američkih snaga. Iračani moraju znati da će dobiti punu kontrolu nad svojom zemljom i da neće biti samo marionete Amerikanaca." Sam Kuba na istu situaciju gleda iz dugoročne perspektive. "Mislim da je sada važno da odlučimo što želimo postići u sljedećih godinu dana. Treba nam dugoročna vizija, koju za sada nemamo. Radimo grešku za greškom. Za svaki korak naprijed, idemo dva koraka unazad." Gospodin Kuba iz Američko-iračke trgovinske komore zaključuje da je za Ameriku sada važno uspostaviti bolju suradnju s međunarodnom zajednici i ponovno se dokazati kao "timski igrač" na svjetskoj sceni.